《见郊外掩骼慨然有赋示同社诸子》
明代·李之世

恻帽睇崇冈，迟迟遵古路。不知何人骨，何年饱霜露。

撑拄乱如麻，填委半新故。蟠坭穴蚁蝼，带胔饲狐兔。

蜕残不辨形，棺朽空留蠹。衾赗久已縻，顶趾纷异处。

轻轻似解萚，栩栩如堕羽。白经野烧燔，青含宿草互。

风雨洗膻秽，尘沙蚀垢污。荒凉谁是主，狼藉那能数。

飞鸟惨不鸣，行人却且顾。衣殣有遗言，掩骼岂虚募。

瓦棺恰盖藏，丛冢就安措。生前异趋舍，托体同邱墓。

姓字原不谙，宁复知生娶。无碑可勒铭，有坟不封树。

丁癸无定向，圹域弛禁步。立石祀土神，牛羊任颠仆。

杳杳青郊迥，萧萧白杨暮。巫阳讵可招，冥漠谁当愬。

前身已茫昧，曷解辨冥趣。且置蒙庄说，枕髅聊待寤。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。